OKTÓBER 15.
Szent Lukiánosz szentéletű vértanúnak, a nagy Antióchia papjának emléke
hajnali szolgálaton
Tropár 3. hang
Szent apostolok, imádjátok a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… Szent Miklós tropárja 4. hang
A hitnek szabálya, a béketűrésnek példányképe * és az önmegtagadásnak tanítója gyanánt * adott téged a maga nyájának az örök Igazság. * Azért alázatosságoddal elnyerted a magasságot, * szegénységeddel a gazdagságot, * Miklós püspök atyánk, * imádd Krisztus Istent, *’ hogy üdvözítse a mi lelkünket!
Most és…
Az Atya Igéjének, * Krisztus Istenünknek ismertük föl * a tőled megtestesültet, Istenszülő Szűz, * egyetlen tisztaságos, * egyetlen áldott. * Azért téged énekelve * szünet nélkül magasztalunk.
Az első zsoltárcsoport után az apostolok leülői	
3. hang Mintadallam: A te szüzességed szépségén...
A te apostolaid emlékét fölöttébb fényessé tetted, * mindenható Urunk, mert megerősítetted őket, * hogy a te szenvedésedet utánozhassák, ** és ők Beliár erejét férfiasan legyőzték, * azért el is nyerték a gyógyítás kegyelmét. * Az ő közbenjárásukra ** ajándékozz a te népednek *’ békességet, ó Kegyelmes!
Mintadallam: Az isteni hitnek...
Megöntözték az apostolok az egész földet az Istenige harmatával, * felsarjadzott a hitnek kalásza és megtelt vele az egész földkerekség, * s mivel minden konkolyt kitéptek, * az  egész termést Krisztus Istennek takarították be, *’ megkeresztelvén őket a teremtetlen Szentháromságra.
Dicsőség... most és... Istenszülő-ének. Mintadallam: A te szüzességed szépségén...
Kegyességed mérhetetlen gazdagságát * és a te hatalmad legyőzhetetlen erejét * elmémbe vevén oltalmadhoz folyamodom, ** szorongok és tehetetlen vagyok, * lelkem könnyeivel a mélységből sóhajtok hozzád, * és feléd kiáltom, Istenszülő Szűz: ** ments meg engem, *’ mentsd meg a méltatlant!
A második zsoltárcsoport után az apostolok leülői
3. hang Mintadallam: Az isteni hitnek...
Jertek, magasztaljuk az apostolokat mindnyájan, * mert a bálványimádás tévelyét megszüntették, * az embereket az isteni világosságra vezették, * és megtanították a Szentháromság hitére. * Azért ma mindnyájan buzgón tisztelve őket *’ dicsőítsük Krisztus Istenünket!
Igazhit cselekedeteivel tündököltek, * kiirtották a téves tanítás tévelyét, * a hírneves istenlátó apostolok, * jámborsággal gazdagították a világot, * és most Krisztus Istenünkhöz könyörögnek, hogy ajándékozzon *’ a híveknek békességet és nagy kegyelmet.
Dicsőség... most és... Istenszülő-ének
A szenvedélyek tengerén elmerülök, * azért irgalmad tengeréhez menekülök: * Segíts engem, tisztaságos Istenszülő! * Nyújtsd jobbodat szolgádnak és ments meg engem, * mint hajdan Pétert megmentette a te Fiad. *’ Könyörülj rajtam, mert sok botlásom hullámaiba süllyedek.
Kánon
I. óda. 4. hang.
Énekelek neked, Uram, Istenem, * mert átvezetted népedet a tenger közepén, * és elborítottad fáraó * hadseregét és hatalmát.
Bölcsességgel, kegyelemmel és lelki erővel tündökölve megvilágosítottad és Krisztus megismerésére vezetted a népeket, Lukiánosz vértanú.
Aki a mi gyarlóságunkat könyörületességgel magára vette, az téged a vallásosság fegyvereivel fölfegyverzett és az ellenséges gonosz lélek támadásaival szemben legyőzhetetlenné tett, szent vértanú.
Istentől eredő tanítással égi magasságba emelted azokat, akik téves hiedelmek szakadékába zuhantak, magasztalásra méltó bajnok!
Istenszülő-ének
Angyali igére, megmagyarázhatatlan és minden értelmet fölülhaladó módon, mag nélkül méhedben fogantad és megszabadításunkra megszülted az Atya örök Igéjét.
III. óda. 4. hang. Lehanyatlott az erősek íja…
Lelkedet Isten számára erényekkel tündöklő hajlékká tetted, a bálványok szentélyeit pedig imádságoddal megsemmisítetted, szent vértanú!
Kísértésekkel körülvéve és kínvallatások gyötrelmeitől szorongattatva is még éneket zengtél, szent vértanú, a Jótevőnek, aki e javakra méltatott téged.
Testedet átadtad a megkínzásra, de lelkedet szilárdan megőrizted, és magadat tiszteletreméltó, szeplőtelen áldozatként ajánlottad föl az Uralkodónak.
Istenszülő-ének
Szűztől születik kisded csecsemőként az, aki az örökkévalóságot akaratával kormányozza. Áldjuk tehát és szüntelenül magasztaljuk az Istenszülőt!
Katavászia 4. hang
Lehanyatlott az erősek íja, * a gyöngék pedig erősekké lettek, * ezért erősödött meg a szívem az Úrban.
Kathizma
8. hang. Minta: A Bölcsességet és Igét...
A kegyelmet hordozó szavaddal, Lukiánosz, megkented a hívek szívét, * és fölkészítetted őket a küzdelemre és a zsarnok megfutamítására. * Istennek tetsző pályafutásodat szépen bevégezted, * és végül a vértanúk dicsőségére lettél méltóvá. * Azért összejőve tiszteljük a te szent emlékedet, dicséretreméltó, * és dicsőítjük az Üdvözítőt. * Esedezzél, hírneves vértanú, Krisztus Istenhez, * hogy adjon bűnbocsánatot mindazoknak, *’ akik buzgón ünneplik a te szent emlékedet!
Dicsőség… most és… Istenszülő-ének ugyanarra
Téged, egyetlen Szűz az asszonyok között, * ki Istent mag nélkül szülted testben, * mi, minden emberi nemzedék, magasztalunk, * mert az istenség tüze lakást vett benned magának, * és mint kisdedet tápláltad a Teremtőt és Urat. * Azért mi, az angyali és az emberi nem, méltóképpen dicsőítjük a te legszentebb szülésedet, * és egybehangzóan kiáltjuk néked: * Esedezzél a te Fiadhoz és Istenedhez, * hogy adjon bűnbocsánatot mindazoknak, *’ akik méltóképpen magasztalják dicsőségedet, Szeplőtelen!
IV. óda.4. hang.
Az istenség királyi székén dicsőségben ülvén, * mint könnyű felhőn, leszállott az isteni Jézus, * és tisztaságos kezével * megmentette mindazokat, * akik kiáltják néki: * Dicsőség a te hatalmadnak, Krisztus! 
Az eltévelyedéssel szemben erősnek bizonyultál, ó boldog! Az Istennek tetsző küzdelemre nap mint nap sokakat fölkészítettél, a kínzások közepette tanúsított állhatatosságoddal pedig a kísértő elgyöngült erejét megaláztad.
Gerendára vontak, szíjakkal rákötöztek, hosszas éheztetéssel és szomjaztatással kínoztak, éles cserépszilánkokkal szurkáltak, és eközben te állhatatos maradtál, magasztalásra méltó Lukiánosz.
Az isteni törvényt hirdetted, a törvényszegőket megtérítetted, és a vértanúság kelyhének buzgó vállalására is útmutatást adtál. Végül pedig az isteni hajlékokban telepedtél le, s az élet fájának gyümölcsét élvezed, dicséretreméltó!
Istenszülő-ének
A te méhedből kelt föl, Szent Szűz, az Isten Napja, mely megvilágosította a sokistenhit sötétségében levőket és fénysugarakkal vonta be a halál árnyékában ülőket. Neki énekeljük: Dicsőség a te hatalmadnak, Krisztus!
V. óda. 4. hang.
Az istentelenek nem fogják meglátni * a te dicsőségedet, Krisztus! * De mi, ó Egyszülött, az Istenség atyai dicsőségének fénye, * az éjszakában előtted virrasztunk, * s magasztalunk téged, Emberszerető! 
A szenvedélyek töviseit elégetted, szentéletű, önfegyelmező küzdelmeid verejtékének áradatával eloltottad az istentelenség kemencéjét, teljesen boldog és nemes lélek!
A kínok közepette, a szenvedések viharában Istenre figyeltél, mert neki van hatalma, hogy téged megmentsen, ezért örvendezve az ő kezébe ajánlottad lelkedet, ó szent!
Rendre utasítottad az Istentől eltávolodott istenteleneket, majd pedig súlyos és fájdalmas kínok közepette Krisztus közelébe jutottál, akinek szenvedéseit utánoztad, dicsőséges!
Istenszülő-ének
Szülés után is mindenféle romlástól mentes maradtál és Isten megszülésével az emberi nemet az enyészettől megszabadítottad, ezért téged igaz hittel, híven boldognak hirdetünk!
VI. óda. 4. hang. A dicséret szavával áldozatot mutatok be...
Szárazon haladtál át a kínvallatások viharos tengerén, a Mindenható keze pedig kiemelte a mélységből testedet, melyet a téged szeretők sértetlennek találtak, Isten boldogja!
Krisztus szeretetétől hevülve mindhalálig ellenálltál a zsarnokoknak, dicsőséges, azért örömödre a mennyek országára lettél méltóvá, teljesen bölcs!
Aki Jónást harmadnapon kiszabadította a cet gyomrából, téged is kimentett a tenger mélységéből a harmincadik napon, mégpedig a tengeri állatok segítségével.
Istenszülő-ének
Csak téged talált szent és szeplőtelen galambnak a tisztaságos Ige, s úgy látta jónak, hogy tőled szülessék, Szeplőtelen Szűz, legszentebb Tisztaság!
Katavászia
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől * a te oldaladból kegyelmesen * kiömlesztett véred által. 
Konták
2. hang. Minta: Az imádságban...
Előbb a böjtölésben jeleskedtél, * majd pedig a küzdelmekben tűntél ki. * Fényes csillagként dicsőítünk, Szent Lukiánosz, *’ esedezzél szünet nélkül érettünk!
Ikosz
Az istenismerettel fölfegyverkeztél, * elmédet az isteni dicsőséggel megvilágosítottad, * a Szentlélek által megvilágosodva fényes karddá lettél, * az eretnekek mindenféle téves tanítását, * minden konkolyát teljesen kimetszetted, * az igazságot hirdetted, dicsőséges bajnok! * Szabadítsd meg a veszedelmektől és a szorongatástól mindazokat, * akik hozzád áhítattal folyamodnak, * és az élet küzdelmére készítsd föl őket! * Esedezzél szünet nélkül érettünk!
VII. óda. 4. hang.
Ki Ábrahám ifjait a tűzből kiszabadítád * és a kaldeusokat elveszítéd, * akiket az igazság igazságosan ért utol, * áldott vagy te, atyáinknak dicsőített Istene és Ura! 
Bölcs szavaid áradatát már nem bírja elviselni a keresztényüldöző zsarnok, ezért halálra ítél és a tenger mélységébe vettet, ám tudtán kívül megszerzi neked a mennyek országát és az örök isteni dicsőséget
Nem imádtad a szobrokat, térdet sem hajtottál a bálványok előtt, ezért gyötrő tűzbe vetettek, te pedig bementél a kínok kemencéjébe, de a Szentlélek harmatot szóró hatalmával beharmatozott, Istenben bölcs vértanú!
A holttá lett és a pogány istentagadás mélységébe süllyedt népeket éltető szavaddal kihúztad onnan, magasztalásra méltó, és zengted: Áldott vagy te, atyáinknak Istene!
Istenszülő-ének
Áldott a te áldott méhednek Gyümölcse, kit áldanak az égi erők és az emberi seregek, mert megszabadított minket az ősi átoktól, ó áldott Szűz!
VIII. óda. 4. hang. Az istenfélő ifjakat hajdan...
A szellemi éhségtől kimerülteket igéid kenyerével megerősítetted és megtanítottad arra, ó dicsőséges, hogy az egyetlen Urat, a mi Életünk kenyerét imádják, akinek mindnyájan zengjük: Áldjátok az Urat, az Úr minden művei, és magasztaljátok őt mindörökké!
Vértanúságoddal legyőzted a csaló ellenség gonosz agyafúrtságát, fölemelkedtél a dicsőséges magasságba, magasztalásra méltó, és az angyali seregekkel sietve zenged: Áldjátok az Urat, az Úr minden művei, és magasztaljátok őt mindörökké!
Rendkívüli dolgok történtek veled, Lukiánosz, dicsőséges vértanú, mert a tenger öle ugyan szent testedet befogadja, de meg nem rontja, hanem épen szárazföldre teszi, s az a gyógyulások folyamát fakasztja a téged szeretőknek.
Istenszülő-ének
Szájjal és szívvel tisztaságos Istenszülőnek vallunk téged, Szent Szűz, mert a megtestesült és két természetűnek elismert Urat szülted, akit az összes égi erők mindörökké magasztalnak.
Katavászia
Az istenfélő ifjakat * hajdan a tüzes kemencében megőrzé az Istenszülő Szülöttje. * Akkor ugyan csak előképben, * most pedig valósággal működvén * és az egész mindenséget dicsőítő énekre buzdítja: * Áldjátok az Urat, az Úr minden művei, * és magasztaljátok őt mindörökké!
IX. óda. 4. hang. Éva az engedetlenség...
A Szentlélek sugaraitól tündöklik a te szent emléknapod, ó bölcs, eloszlatja a szenvedélyek ködét, megvilágosítja a jámbor hívek seregét, fölperzseli a gonosz lelkek hadát. Őrizz meg minket, akik ezt megünnepeljük!
Kiszabadultál a test bilincseiből, ó boldog, és örvendezve az égi magasságba emelkedtél, sebek szépségével ékeskedve a Teremtő Isten elé kerültél, és az ő színe előtt állsz a vértanúkkal együtt vigadozva.
Lukiánosz vértanúnk gyűjtött ma minket össze, hogy magasztaljuk az ő ragyogó küzdelmét és szenvedését, mindvégig tartó nemeslelkűségét, csodáinak kiapadhatatlan kegyét. Méltóképpen magasztaljuk őt!
Istenszülő-ének:
Az emberi elmét meghaladó, magasabbrendű Bölcsesség hordozójává, lelkes trónussá és kapuvá lettél, Szent Szűz. Azért téged, ki minden lényt páratlanul felülmúlsz, az emberek sokasága és az angyalok serege dicsőít.
Katavászia
Éva az engedetlenség bajával * az átkot zúdította ránk. * Te pedig, Istenszülő Szűz, * méhed hajtásával az áldás virágát hoztad a világra. * Azért mindnyájan magasztalunk téged.
Fényének
 Apostoloké
A nap alatt minden földre elhatoltatok, hogy Krisztusnak a Szűztől való megtestesülését hirdessétek és a pogányokat teljesen megtanítsátok és fölvilágosítsátok. És mindenkit megtanítottatok, ó Isten apostolai, hogy a Szentháromságot féljük.
Szent Miklósé
A nagy főpásztort és főpapot, a míraiak elöljáróját, Szent Miklóst dicsérjük mindnyájan, mert ő sok igazságtalanul halálraítéltet is megszabadított és megmutatta Akláviosznak, hogy ítélete igazságtalan volt.
A vértanúé
Lelki kegyelemmel és bölcsességgel telve az Isten által ihletett Írást magyaráztad, hírneves Lukiánosz vértanú, s a pogányok minden eltévelyedését, a sokistenhitet és a hamis ismeretet megcáfoltad, Krisztus Egyházát pedig megörvendeztetted, bajnok, szavaiddal megvilágosítva az igazhitűek sokaságát.
Istenszülő-ének
Az egész istenség templomává lettél, Tisztaságos Szűz, mert a Szentháromság egyikét kifejezhetetlen módon megszülted kettős természettel, egy személyben. Esedezzél hozzá szüntelenül, Istenszülő Nagyasszony, hogy mentse meg magasztalóidat a kísértésektől és a veszedelmektől, mi pedig neked az „Üdvözlégy”-et hangoztatjuk, világ Oltalmazója!
Előverses sztihirák
3. hang 
Egész földre elhatott, * ó szent apostolok, * a ti igehirdetésetek! * A bálványozás csalárdságát * isteni bölcsességű prédikálásotok által megszüntettétek, * íme, mily szép győzelmet arattatok, ó boldogok. * Azért a ti emléketeket *’ énekeljük és dicsőítjük.
[bookmark: _GoBack]Krisztus parancsait feddhetetlenül megtartván, * ó szent apostolok, * ingyen vettétek és ingyen adtátok * lelki és testi szenvedéseink meggyógyítását. * Mivel tehát bizalommal járulhattok hozzá, * imádjátok őt, *’ hogy irgalmazzon a mi lelkünknek! 
A szent angyalok égi erői elcsodálkoztak * a vértanúk küzdelmein, * mert bár halandó testet hordoztak, a kínzásokat megvetették, * és a szenvedésekben is követték Megváltónkat, *’ most pedig könyörögnek a mi lelkünkért.
Dicsőség... most és... Istenszülő-ének
Szentek között legelső, * égi seregek dicsőítettje, * apostolok által megénekelt, * próféták jövendöltje, * Tisztaságos, Nagyasszony, *’ fogadd el a mi könyörgésünket!
Tropár 3. hang
Szent apostolok, imádjátok a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… Szent Miklós tropárja 4. hang
A hitnek szabálya, a béketűrésnek példányképe * és az önmegtagadásnak tanítója gyanánt * adott téged a maga nyájának az örök Igazság. * Azért alázatosságoddal elnyerted a magasságot, * szegénységeddel a gazdagságot, * Miklós püspök atyánk, * imádd Krisztus Istent, *’ hogy üdvözítse a mi lelkünket!
Most és…
Minthogy az összes teremtményeknél fönségesebb vagy, * nem vagyunk képesek méltóképen zengeni téged, Istenszülő; * érdemetlenül kérünk: * Irgalmazz nekünk!


